

Gradsko vijeće

KLASA:944-01/16-01/03

URBROJ:2186/18-02/1-16-5

Ludbreg, 03. lipnja 2016. god. ***P R I J E D L O G***

Na temelju članka 35. i 48. stavka 3. Zakona o lokalnoj i područnoj (regionalnoj) samoupravi («Narodne novine», br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst) i članka 33. Statuta Grada Ludbrega («Službeni vjesnik Varaždinske županije», br. 23/09, 17/13, 40/13–pročišćeni tekst), Gradsko vijeće Grada Ludbrega na 24. sjednici održanoj 03. lipnja 2016. g., donosi sljedeće

# R J E Š E N J E

**I.**

Prihvaća se ponuda ponuditelja: **SUNCE MOJE MALO d.o.o.**, Ludbreg, Antuna Nemčića 13, OIB:89088066205, kojega zastupa direktorica Gordana Trnjak-Vajagić, **za kupnju zemljišta za izgradnju dječjeg vrtića u Ludbregu**, i to: **čkbr. 1229/38** – pašnjak od 1709 m2.

**II.**

Odobrava se prodaja zemljišta iz točke I. ovog Rješenja za ponuđenu **kupoprodajnu cijenu od 172.000,00 kn** (sto sedamdeset dvije tisuće kuna).

Kupac je dužan **70%** od iznosa ponuđene kupoprodajne cijene, tj. iznos od **120.400,00 kn** (sto dvadeset tisuća i četiristo kuna), **umanjenog za iznos uplaćene jamčevine od 17.090,00 kn** koja se uračunava u ukupni iznos kupoprodajne cijene, dakle iznos od **103.310,00 kn** (sto tri tisuće tristo deset kuna) uplatiti Gradu Ludbregu odmah kod sklapanja kupoprodajnog ugovora.

**Plaćanja preostalog dijela neplaćenog iznosa kupoprodajne cijene**,tj.ostalih **30%** **od ponuđene kupoprodajne cijene**, kupac zemljišta se oslobađa zbog planiranog broja od **11 (jedanaest) novozaposlenih radnika** s prebivalištem na području Grada Ludbrega, a u odnosu na **sadašnji broj od 13 (trinaest) zaposlenih** u Dječjem vrtiću Smjehuljica, Ludbreg, Antuna Nemčića 13, OIB:37401697819, utvrđenih u Potvrdi Hrvatskog zavoda za mirovinsko osiguranje, od 31.03.2016. g., KLASA:034-04/16-03/16, URBROJ:341-20-11/2-16-18, a koja su društva međusobno sklopile Ugovor o poslovnoj suradnji od 30.03.2016., radi realizacije projekta izgradnje novog vrtića.

Ako kupac u roku 6 (šest) mjeseci od isteka roka za izgradnju vrtića ne dostavi svu traženu dokumentaciju kojom dokazuje da je zaposlio broj novozaposlenih radnika potrebnih za oslobađanje od plaćanja dijela kupoprodajne cijene od 30%, obvezan je u roku od 15 (petnaest) dana od isteka predmetnog roka platiti Gradu Ludbregu razmjeran dio preostalog iznosa neplaćene kupoprodajne cijene zavisno od stvarnog broja novozaposlenih radnika s prebivalištem na području Grada Ludbrega za koje je dostavio traženu dokumentaciju kojom dokazuje broj novozaposlenih radnika.

Ukupan broj novozaposlenih radnika iz stavka 3. i 4. ove točke, kupac mora zaposliti na rok od najmanje godinu dana. U roku od 30 dana od isteka razdoblja od godinu dana za koje vrijeme je kupac obvezan imati određeni broj novozaposlenih radnika za koje koristi poticajna sredstva djelomičnog oslobađanja od plaćanja kupoprodajne cijene, kupac je dužan dokazati da nije smanjen predmetni broj novozaposlenih radnika dostavom Gradu Ludbregu potvrde Hrvatskog zavoda za mirovinsko osiguranje o ukupnom broju zaposlenih.

**III.**

S ponuditeljem iz točke I. ovog Rješenja sklopiti će se ugovor o kupoprodaji u skladu s ponudom, Rješenjem o raspisivanju natječaja za prodaju zemljišta za izgradnju dječjeg vrtića u Ludbregu, od 11. ožujka 2016. god., KLASA:944-01/16-01/03, URBROJ:2186/18-02/1-16-1, ovim Rješenjem i važećim pravnim propisima.

Ako ponuditelj iz točke I. ovog Rješenja odbije sklapanje ponuđenog ugovora u roku od 8 (osam) dana od dana njegova primitka, smatrat će se da je odustao od svoje ponude.

**O b r a z l o ž e n j e**

Dana 16. ožujka 2016. god., objavljeno je u dispozitivu navedeno Rješenje o raspisivanju natječaja za prodaju zemljišta za izgradnju dječjeg vrtića u Ludbregu (u daljnjem tekstu: natječaj).

Natječaj se provodio u krugovima do prodaje u natječaju istaknute nekretnine. Prvi krug natječaja započeo je 16.03.2016. god., a završio je 31.03.2016. god. U navedenom natječajnom krugu pristigla je jedna ponuda ponuditelja:Sunce moje malo d.o.o., Ludbreg, Antuna Nemčića 13.

Komisija za imovinsko-pravna pitanja izvršila je dana 12.04.2016. god. otvaranje zaprimljene ponude, te utvrdila da ponuda odgovara uvjetima natječaja.

Ponuditelj je za kupnju, u dispozitivu navedene nekretnine, ponudio kupoprodajnu cijenu od 172.000,00 kn, što je viši iznos od početnog iznosa kupoprodajne cijene iz natječaja od 170.900,00 kn.

Uz ponudu su priloženi svi traženi prilozi (poslovni plan, izvadak iz sudskog registra za ponuditelja Sunce moje malo d.o.o., i za ustanovu Dječji vrtić Smjehuljica, koja su društva međusobno sklopile Ugovor o poslovnoj suradnji od 30.03.2016., radi realizacije projekta izgradnje novog vrtića, Potvrda Grada Ludbrega za oba društva o nepostojanju nepodmirenih dospjelih obveza, Potvrda HZMO-a za Dječji vrtić Smjehuljica, o ukupnom broju od 13 zaposlenih, BON-1 i SOL-2, biljezi od 20,00 kn i dokaz o uplaćenoj jamčevini od 17.090,00kn koji se uračunava u ukupni iznos kupoprodajne cijene).

U pogledu poslovnog plana ponuditelj je naveo da je za potrebe realizacije projekta izgradnje novog dječjeg vrtića osnovano trgovačko društvo Sunce moje malo d.o.o. koje će biti nositelj projekta. Na kupljenom zemljištu planira se izgraditi objekt dječjeg vrtića bruto tlocrtne površine cca 400 m2, u koji će se moći smjestiti stotinjak djece. U izgradnju i opremanje uložiti će se 2.180.000,00 kn, a kao izvor financiranja navedeno je korištenje vlastitih sredstava od 200.000,00 kn te sredstva kredita od 1.980.000,00 kn. Nadalje, planirano je zapošljavanje 11 (jedanaest) novozaposlenih radnika pa sukladno članku 8. natječaja, kupac ostvaruje poticajno oslobađanje plaćanja dijela kupoprodajne cijene u iznosu od 30%.

S obzirom da ponuda u svemu odgovara uvjetima iz natječaja, i da drugih ponuda za kupnju predmetne nekretnine nije bilo, slijedom gore navedenog, valjalo je temeljem članka 7. natječaja odlučiti kao u izreci Rješenja.

**Predsjednica**

**Gradskog vijeća**

Renata Potočnik

**Dostaviti:**

1. Sunce moje malo d.o.o., Ludbreg, Antuna Nemčića 13;
2. Spis, ovdje.